[pic] | KOMISIJA EVROPSKIH SKUPNOSTI |

Bruselj, 17.7.2006

SEC(2006) 950

DELOVNI DOKUMENT SLUŽB KOMISIJE POVZETEK

OCENA UČINKA ZA PREDLOG UREDBE SVETA O SPREMEMBI Uredbe (ES) št. 2201/2003 GLEDE PRISTOJNOSTI IN O UVEDBI PRAVIL V ZVEZI S PRAVOM, KI SE UPORABLJA V ZAKONSKIH SPORIH {COM(2006) 399 konč.}{SEC(2006) 949}

OCENA UČINKA ZA PREDLOG UREDBE SVETA O SPREMEMBI Uredbe (ES) št. 2201/2003 GLEDE PRISTOJNOSTI IN O UVEDBI PRAVIL V ZVEZI S PRAVOM, KI SE UPORABLJA V ZAKONSKIH SPORIH

POVZETEK

Ta ocena učinka, ki zadeva pravo, ki se uporablja, in pristojnost v zadevah glede razveze, je bila oblikovana na podlagi študije, ki jo je za Komisijo pripravil zunanji izvajalec[1]. Opisuje težave, ki jih imajo lahko mednarodni pari, ko se želijo razvezati, in določa cilje politike predloga: okrepiti pravno varnost in predvidljivost, povečati prilagodljivost in avtonomijo strank, preprečiti „hitenje na sodišče“ enega zakonca ter zagotoviti dostop do sodišča.

V oceni učinka so v zvezi s sedanjim stanjem ugotovljene naslednje težave:

- težave za zakonca, da predvidita, katero pravo se bo uporabljalo v postopkih v zvezi z zakonskim sporom;

- nezadostna prilagodljivost za zakonca pri izbiri prava, ki se uporablja, in pristojnega sodišča;

- tveganje „hitenja na sodišče“ enega zakonca in

- težave za pare z različnim državljanstvom, ki živijo v tretjih državah.

Ocena učinka analizira zgoraj navedene težave in navaja šest možnih rešitev: (1) ohranitev sedanjega stanja, (2) povečano sodelovanje med državami članicami, (3) uskladitev kolizijskih pravil in uvedba omejene možnosti za zakonca, da izbereta pravo, ki se uporablja, (4) revizija pravil o pristojnosti iz člena 3 Uredbe Sveta 2201/2003, (5) uvedba omejene možnosti za zakonca, da izbereta pristojno sodišče in (6) revizija pravila o subsidiarni pristojnosti iz člena 7 Uredbe Sveta 2201/2003.

Na podlagi prednosti in pomanjkljivosti šestih možnih rešitev je mogoče sklepati, da nobena od možnosti ne bo v celoti rešila vseh težav, ampak bi bil najučinkovitejši odgovor kombinacija več možnih rešitev. Najprimernejša politična možnost je zato uskladitev nacionalnih kolizijskih pravil in zagotovitev omejene možnosti za zakonca, da izbereta pravo, ki se uporablja (možna rešitev 3), zagotovitev omejene možnosti za zakonca, da izbereta pristojnost (možna rešitev 5), in sprejetje skupnih pravil o subsidiarni pristojnosti, da se zagotovi dostop do sodišča za državljane EU, ki živijo v tretjih državah (možna rešitev 6).

Povečana mobilnost državljanov v Evropski uniji je povzročila povečano število mednarodnih zakonskih zvez, kjer imata zakonca različni državljanstvi ali živita v različnih državah članicah ali živita v državi članici, ki ni država njunega državljanstva. Del 3 ocene učinka vsebuje obsežen pregled števila mednarodnih razvez in zakonskih zvez v EU, oblikovan na podlagi podatkov statističnih uradov držav članic.

[1] Glej „Študija za pripravo poznejše ocene učinka o predlogu Komisije o pristojnosti in pravu, ki se uporablja, v zadevah glede razveze“, ki jo je oblikoval Evropski konzorcij za ocenjevanje politik in je na voljo na spletni strani: http://europa.eu.int/comm/justice_home/news/consulting_public/news_consulting_public_en.htm.